Tabung Covid-19 terima RM22 juta
PUTRAJAYA: Perdana Menteri Tan Sri Muhyiddin Yassin semalam
menerima sumbangan berjumlah RM4 juta daripada syarikat korporat untuk Tabung Covid-19,
menjadikan jumlah keseluruhan setakat ini sebanyak RM22.6 juta. Dalam acara ringkas yang diadakan di bangunan Perdana
Putra, Telekom Malaysia Bhd yang diwakili Pengerusinya, Rosli Man menyampaikan
sumbangan sebanyak RM2 juta. Sunway Bhd yang diwakili Pengarah Urusan Sunway Property
Development Malaysia & Singapore, Serena Cheah dan Ranhill Bhd diwakili
Datuk Seri Kamarudin Ambok, masing-masing menyumbang RM1 juta. Sementara itu, Muhyiddin turut menerima sumbangan
peralatan perlindungan diri (PPE) bernilai RM2 juta daripada Western Digital
Sdn Bhd yang diwakili Pengerusi Kumpulan (Operasi Malaysia) Datuk Syed Hussain
Aljunid. Muhyiddin pada 11 Mac, mengumumkan inisiatif kerajaan
untuk melancarkan Tabung COVID-19 dalam membantu rakyat yang tidak bekerja dan
terjejas berikutan dikuarantinkan, dalam bentuk kewangan. Dikendalikan Agensi Pengurusan Bencana Negara (Nadma), sumbangan boleh disalurkan kepada akaun 16010001138714 (Bank Muamalat – Tabung Bantuan Bencana Negara). – Bernama  
See author's posts
